DA in VS begin aanmeld-kantoor vir plundering, brandstigting | Netwerk24
DA in VS begin aanmeld-kantoor vir plundering, brandstigting
Deur Marietjie Gericke 14 Julie 2021 18:00
Die DA in die Vrystaat het 'n aanmeldkantoor gestig waar alle opstande en oproer, brandstigting en terreur aangemeld kan word sodat dit behoorlik geboekstaaf kan word en die nodige veiligheidsmaatreëls onmiddellik ingestel kan word.
Dr. Roy Jankielsohn Foto: Argief
Só sê dr. Roy Jankielsohn, Vrystaatse DA-leier.
"Ons wil al die skade wat aangerig word van meet af aan boekstaaf met foto's en video's om behoorlik rekord van presies elke ding wat daagliks in die Vrystaat gebeur, te hou. Ons wil ook al die nodige bewyse versamel."
Hy sê hulle het strukture oor die provinsie heen en inwoners van die Vrystaat word aangemoedig om die inligting aan hul DA-raadslede te gee, wat dit aan die DA-aanmeldkantoor sal gee.
"Ons wil ook mense aanmoedig om nie betrokke te raak by onluste en gewelddadige optrede in die Vrystaat nie. Mense wat die Vrystaat liefhet, moet patrioties optree en meehelp dat die opstande en plundertogte by winkels nie hierheen oorspoel nie."
Hy sê elke provinsie het 'n uitgebreide DA-"skadu-kabinet" waar databasisse saamgestel kan word van misdadige optrede, oproer en plundery en waarvandaan die owerhede ook ingelig kan word.
Jankielsohn sê KwaZulu-Natal lyk soos 'n oorlogsone. Boere met melkerye moet daagliks twee keer melk en melk in veld uitgooi omdat die vragmotors nie die melk kan vervoer nie, terwyl daar ook eierboere is wat nie kratte het om die eiers in te verpak vir vervoer nie. Hulle is ook bang om hul goedere te vervoer omdat vragmotors op die pad aan die brand gesteek word.
Hy sê dit is nie net winkels wat geplunder word nie. "Boere se plase word ook aan die brand gesteek."
• Jankielsohn sê mense kan hom bel op 082 562 4120, maar dit moet verband hou met dit wat nou in die land met die plundertogte aangaan.